মুর্শিদাবাদে বড় সাফল্য, সাগরপাড়ায় কুখ্যাত মাটি মাফিয়া কালু গুন্ডাসহ গ্রেফতার ৫

মুর্শিদাবাদ: মুর্শিদাবাদের (Murshidabad) সাগরপাড়ায় (Sagarpara) অবৈধ মাটি পাচার চক্রের বিরুদ্ধে বড়সড় সাফল্য পেল জেলা পুলিশ। এলাকার কুখ্যাত মাটি মাফিয়া আব্বাস উদ্দিন শেখ ওরফে কালু গুন্ডা অবশেষে পুলিশের জালে ধরা পড়েছে। শুক্রবার গভীর রাতে সাগরপাড়া থানার একটি বিশেষ টিম গোপন সূত্রে খবর পেয়ে অভিযান চালিয়ে কালু গুন্ডা সহ তার চার সহযোগীকে গ্রেফতার করে। পুলিশ সূত্রে জানা গিয়েছে, ধৃতদের মধ্যে দু’জন ট্র্যাক্টর চালক এবং তিনজন দীর্ঘদিন ধরে অবৈধ মাটি ব্যবসার সঙ্গে জড়িত দাগি মাফিয়া। ঘটনাস্থল থেকে বাজেয়াপ্ত হয়েছে দুটি মাটি বোঝাই ট্রলি-ট্র্যাক্টর এবং একটি শক্তিশালী মাটি কাটার যন্ত্র—জিসিবি ৮ মুভার (District News) ।

অভিযোগ, বহু বছর ধরে সাগরপাড়া, জলঙ্গি ও আশপাশের এলাকায় কালু গুন্ডার একচ্ছত্র দাপটে চলে আসছিল মাটি কাটার ও পাচারের কারবার। দিনের বেলায় খোলাখুলিভাবে ফসলি জমি, সরকারি খাসজমি এমনকি নদীর ঘাটেও কাটত মাটি। আর রাত নামলেই সেগুলি ট্রলি ও বড় লরি-ট্রাকে বোঝাই করে পাচার হত সীমান্ত লাগোয়া অঞ্চলে। স্থানীয়দের দাবি, কালুর নাম শুনলেই এলাকার সাধারণ মানুষ মুখ খুলতে ভয় পেত। রাজনৈতিক প্রভাব ও দুষ্কৃতীচক্রের সাহায্যে বহুদিন ধরেই বেআইনি এই ব্যবসা চালিয়ে আসছিল সে।

আরও পড়ুন: মিড-ডে মিলের বরাদ্দ বাড়ানোর দাবি, মূল্যবৃদ্ধিতে উদ্বেগ মাজদিয়ার শিক্ষক–অভিভাবকদের

তবে দীর্ঘদিনের নজরদারি ও প্রমাণ সংগ্রহের পর পুলিশ অবশেষে বড়সড় অভিযান চালিয়ে গোটা চক্রকে কোণঠাসা করতে সক্ষম হয়। ধৃত পাঁচজনকে শনিবার বহরমপুর জেলা জজ আদালতে পেশ করা হয়েছে। তদন্তের স্বার্থে তাদের পুলিশের হেফাজতে নেওয়ার আবেদন জানানো হবে বলে সাগরপাড়া থানার পক্ষ থেকে জানানো হয়েছে। পুলিশ সূত্রের দাবি, এই গ্রেফতারি মাটি পাচার চক্রের মেরুদণ্ড ভেঙে দিতে বড় ভূমিকা নেবে।