এগরা পুরসভায় অনাস্থা খারিজ, স্বপন নায়কের বড় জয় হাইকোর্টে

পূর্ব মেদিনীপুর: পূর্ব মেদিনীপুরের (Purba Medinipur) এগরা (Egra) পুরসভায় তৃণমূল (TMC) কংগ্রেসের দলীয় চেয়ারম্যান স্বপন কুমার নায়কের বিরুদ্ধে গত ২০ নভেম্বর অনাস্থা এনেছিলেন দলীয় ৬ জন কাউন্সিলর। অনাস্থা প্রস্তাবকে অবৈধ দাবি করে চেয়ারম্যান স্বপন নায়ক কলকাতা হাইকোর্টে (Calcutta High Court) চ্যালেঞ্জ জানান। নির্ধারিত সূচী অনুযায়ী শনিবার দুপুর ২টায় সেই মামলার শুনানি হয় বিচারপতি রাজা বসু চৌধুরীর এজলাসে।

শুনানিতে দুই পক্ষের আইনজীবীরা নিজেদের বক্তব্য পেশ করেন। সমস্ত নথি ও যুক্তি পর্যালোচনা করে বিচারপতি রায় দেন, ৬ কাউন্সিলরের আনা অনাস্থা প্রস্তাব গ্রহণযোগ্য নয়। ফলে অনাস্থা পত্রটি সম্পূর্ণভাবে খারিজ করে দেন আদালত। বিচারকের এই রায়ে স্বপন নায়ক স্বস্তি পেলেন বলেই মনে করা হচ্ছে রাজনৈতিক মহলে।

আরও পড়ুন: বাউরী কালচারাল বোর্ডে তীব্র অন্তর্দ্বন্দ্ব, চেয়ারম্যানের বিরুদ্ধে ঝাঁটা হাতে মিছিল

হাইকোর্টের রায়ের ফলে আপাতত পদে বহাল থাকছেন এগরা পৌরসভার চেয়ারম্যান স্বপন নায়ক। তাঁর সমর্থকরা এটিকে রাজনৈতিক ও প্রশাসনিক বড় জয় বলছেন। অনাস্থা ঘিরে কয়েকদিন ধরে পৌরসভায় যে অস্থিরতা দেখা দিয়েছিল, আদালতের সিদ্ধান্তে সেই জট কিছুটা কাটল।

যদিও রায় পরবর্তী প্রতিক্রিয়া জানতে চাইলে ক্যামেরার সামনে মুখ খুলতে চাননি চেয়ারম্যান স্বপন নায়ক। তবে দলের অন্দরে এই রায়কে নেতৃত্বের প্রতি আস্থা পুনর্ব্যক্ত হওয়া হিসেবে দেখা হচ্ছে। এদিকে অনাস্থা আনতে যাওয়া ৬ কাউন্সিলর ভবিষ্যতে কী পথ নেবেন, সেদিকে এখন নজর রাজনৈতিক মহলের।