পুকুর থেকে তৃণমূল পঞ্চায়েত সদস্যের দেহ উদ্ধার, রহস্যমৃত্যুকে কেন্দ্র করে চাঞ্চল্য ইটলায়

পূর্ব বর্ধমান: পূর্ব বর্ধমানের (Purba Bardhhaman) জামালপুর ব্লকের ইটলা (Itla) গ্রামে পুকুর থেকে তৃণমূলের (TMC) পঞ্চায়েত সদস্য শুভেন্দু মালিকের দেহ উদ্ধারের ঘটনায় ব্যাপক চাঞ্চল্য ছড়িয়েছে। রবিবার সকালে স্থানীয় বাসিন্দারা পুকুরে ভাসমান একটি দেহ দেখতে পান। পুকুরপাড়েই পড়ে ছিল একটি মোটরসাইকেল। খবর পেয়ে জামালপুর থানার পুলিশ ঘটনাস্থলে পৌঁছে দেহ উদ্ধার করে। পরে পরিচয় নিশ্চিত হলে জানা যায়, মৃত ব্যক্তি পারাতল দু’নম্বর গ্রাম পঞ্চায়েতের বাহাদুরপুর গ্রামের বাসিন্দা শুভেন্দু মালিক (হাবল), যিনি পারুল গ্রামের ১১৪ নম্বর বুথের তৃণমূলের সদস্য ছিলেন।

ঘটনার খবর ছড়িয়ে পড়তেই এলাকায় উত্তেজনা তৈরি হয়। তৃণমূলের ব্লক সভাপতি মেহেমুদ খান ঘটনাস্থলে পৌঁছে প্রশাসনের কাছে অস্বাভাবিক মৃত্যুর রহস্য উদ্‌ঘাটনে যথাযথ তদন্তের দাবি জানান। তিনি জানান, মৃত্যু সন্দেহজনক হওয়ায় দল এবং পরিবার উভয়ই সত্য উদ্ঘাটনের অপেক্ষায় রয়েছে।

আরও পড়ুন : দক্ষিণবঙ্গে ফের হাওয়া বদল, নিম্নচাপে পরিণত ঘূর্ণিঝড় ‘দিতওয়ার’

পরিবার সূত্রে জানা গেছে, শনিবার দুপুর তিনটার পর থেকেই শুভেন্দু মালিকের সঙ্গে যোগাযোগ বিচ্ছিন্ন হয়ে যায়। পরিবারের সদস্যরা এবং পরিচিতরা বারবার ফোনে যোগাযোগের চেষ্টা করলেও তাঁর ফোন সুইচ–অফ পাওয়া যায়। উদ্বেগ বাড়তেই খোঁজাখুঁজি শুরু হয়, কিন্তু কোনও সন্ধান মেলেনি। পরদিন সকালে ইটলার পুকুরে দেহ ভাসতে দেখে গ্রামবাসীরা পুলিশকে খবর দেন।

ঘটনাস্থল থেকে পুলিশ শুভেন্দুর মোটরসাইকেলও উদ্ধার করেছে। দেহটি ময়নাতদন্তের জন্য বর্ধমান মেডিকেল কলেজে পাঠানো হয়েছে। অস্বাভাবিক মৃত্যুর মামলা রুজু করে গোটা ঘটনার তদন্ত শুরু করেছে পুলিশ। এখন ফরেনসিক রিপোর্ট এবং প্রাথমিক তদন্তের ভিত্তিতে মৃত্যুর কারণ পরিষ্কার হওয়ার অপেক্ষায় রয়েছে এলাকাবাসী।